|  |  |
| --- | --- |
| Дата фіксацыі, дадзеныя носьбіта інфармацыі: прозвішча, імя, імя па бацьку, год і месца нараджэння, месца жыхарства, веравызнанне | 12 ліпеня 2022 год.  Навіцкая Марыя Іванаўна нарадзілася ў 1941 годзе ў в.Грабаўцы Ваўкавыскага раёна  Пражывае ў в.Вострава Мастоўскага раёна  Праваслаўная |
| Назва абрада (свята, звычая) | Калядкі |
| Агульныя звесткі (дата і месца правядзення, прымеркаванасць да катал. ці правасл. календара) | 7 і 13 студзеня, в. Гудзевічы, прымеркавана да праваслаўнага календара |
| Стан бытавання:  а) захаваны ў памяці носьбіта;  б) жывая традыцыя | Жывая традыцыя |
| Паслядоўнае апісанне абрада (свята, звычая) і яго этапаў (калі ёсць) | Вечарам напярэдадні Каляд дзяўчаты і хлопцы збіраюцца для абыходнага абраду па вёсцы, апранаючыся ў загадзя вызначаныя касцюмы цыганоў, казы, мядзведзя, запрашаюць музыкантаў. Калядоўшчыкі, ідучы па вуліцах, спыняюцца з песняй каля кожнага двара, гаспадары якіх павінны запрасіць іх да сябе ў хату. Па мясцовым павер’і, калі калядоўшчыкі зойдуць у хату, гаспадарам будучы год прынясе шчасця і дабрабыт.  Калядоўшчыкі спачатку наведваюць хату мясцовага святара, дзе атрымліваюць благаславенне на абыходны віншавальны абрад. Абыход вёскі адбываецца з хаты ў хату з песнямі:“*А ў гаспадара пасярод двара”,”На гары цыганы стаялі*”. Гурт уваходзіць у хату з віншавальнай песняй, с пажаданнямі гаспадарам і іх дзецям добрага ўраджаю, дабрабыту, здароў’я. Пасля выканання песні, калядоўшчыкі рассыпаюць зерне, прыгаворваючы:  Святкуем калядкі –  Лавіце зярняткі!  Лавіце рукой,  Каб быў добры настрой!  Каб моцна грэла сонца -  Кіну ў аконца.  Майце ўсяго даволі,  А бяды ніколі.  Нікога не хвалюўце,  А ўсім святло даруйце!  **Калядоўшчыкі звяртаюцца да казы:**  А ну, Каза, павярніся.  Гасцям добрым пакланіся!  Далей пачынаецца тэатралізаваная дзея “Каза” пад песню “Го-го-го, каза”. Падчас яе спеву каза выконвае дзеянні, якія гучаць у песні.  Пасля “Казы” адзін з калядоўшчыкаў кажа: “*Хто з казою патанцуе, таму ў годзе пашанцуе”.* Усе прысутныя становяцца вакол казы ў карагод і праводзяць гульню з казой:  Ішла каза, ды каза,  Ды па ельнічку,  Запрашала ўсіх на вяселлечка!  Пасля гэтых слоў Каза спыняецца насупраць аднаго з удзельнікаў (першы – гаспадар хаты), які становіцца ўслед за казой. Затым гэтыя двое рабілі паварот у супрацьлеглы бок і той, хто быў за казой – аказваўся першым і зноў пачыналася гульня са словамі: “*Ішла каза, ды каза*”. І так магло доўжыцца, пакуль усе прысутныя ў хаце не стануць у шэрэнгу за Казой.  Пасля гульні Каза, стаміўшыся, нечакана падае на падлогу. Адзін з калядоўшчыкаў кажа: “Хіба наша каза памерла! (З*вяртаючыся* да *гаспадароў) -* трэба яе пачаставаць! Дайце рэшата жыта, каб каза была сыта! Мерачку аўса, наверх каўбаса! І тры кускі сала, каб каза ўстала!”. Каза ўстае і скача, а на змену ёй ўваходзіць пад музыку мядзведзь. Калядоўшчыкі даюць яму розныя заданні: “*Мішка, пакажы, як дзеткі ў школу збіраюцца?”, “Як кашу ядуць?”, “Як дзяўчаты перад люстэркам прыхарашваюцца?”, “Як хлопец дзяўчыну абдымае*?”. Мішку за яго старанне гаспадары адорваюць падарункамі.  Пасля тэатралізаваных дзей калядоўшчыкі павінны патанцаваць з гаспадарамі “Польку”,” Нарэчаньку”, “Лысага” і пагуляць у гульню “Машу”. Пасля ўсіх гульняў калядоўшчыкі кланяюцца гаспадыні, прыгаварваючы: “Ты гаспадыня хараша, даставай панчоху грошай – дары каляду! мерачку аўса, паверх каўбаса! козачцы на рожанькі па два пірожанькі! мядзведзю на хвасточак - сала кусочак! да гэтага прысмаку - кошычак маку!  Гаспадары частуюць калядоўшчыкаў: салам, мёдам, каўбасамі, пірагамі, квасам і іншымі прысмакамі. На прыканцы абрада калядоўшчыкі жадаюць гаспадарам багацця, здароў’я, сямейнага ладу і з песняй “*На нова лета*” выходзяць з хаты, накіроўваючыся да наступнай.  Пасля абыходу вёскі гурт калядоўшчыкаў збіраўся ў хаце аднаго з удзельнікаў і гулялі амаль да рання. |
| Рытуальныя рэчы і атрыбутыка:   * назва; * матэрыял вырабу; * прызначэнне; * тэхналогія вырабу (пры неабходнасці). | Зорка васьміканцовая з галагонамі: круглымі званочкамі, якімі ўпрыгожваюць коней. Сама зорка рознакаляровая, зроблена з фанеры і замацавана на вялікай палцы. Упрыгожана блішчастымі стужкамі або фальгой. |
| Касцюм:   1. маскарадны (кароткае апісанне касцюма і ўказанне касцюміраваных персанажаў); 2. абрадавы, з апісаннем:  * - складаючых касцюма; * - галаўнога ўбора (назва, спосаб завязвання); * - упрыгожванняў; * - абутку; * - фотаздымкі прыкладваюцца (калі ёсць). | Гурт калядоўшчыкаў апранаецца ў святочнае вясковае адзенне.  Касцюм Казы: вывернуты кажух, маска казы зроблена ў тэхніцы папье машэ, або са скуры.  Мядзведзь: вывернуты кажух альбо шуба, валёнкі, на галаве - маска мядзведзя, шапка-вушанка.  Цыганы апранаюцца ў адпаведны нацыянальны касцюм. Цыганка – з доўгай чырвонай спадніцай, кажушком, чорнымі валасамі (з нітак ці ў парыку), завязанымі яркай хусткай. Цыган – чорныя штаны, боты, чырвоная кашуля, чорны жылет і шапка, малююцца вусы чорнай сажай. |
| Песні:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка;  ж) тэксты песень. | **Прывітальная песня** “**А ў гаспадара”**  А ў гаспадара пасярод двара  Каляда! - *паўтараецца пасля кожнага радка*  Расце вішанька маладзенькая.  На той вішаньцы гарыць свечачка.  З тае свечачкі ўпала іскарка,  З тае іскаркі стала возера.  А ў тым возеры сам бы купаўся.  Просім божаньку на вячэраньку,  На вячэраньку, на куцечайку!  Каляда, Каляда!  **“Го-го-го, каза”**  Го-го-го, каза,  Го-го-го, шэра,  Дзе рожкі дзела?  На соль праела.  Го-го-го, каза,  Го-го-го, шэра,  Лезь, каза, на печ,  Пакажы занец.  Дзе каза ходзіць,  Там жыта родзіць.  Лезь, каза, на пол,  Пакажы хахол!  Дзе каза рогам,  Там жыта стогам.  Дзе каза нагой,  Там жыта капой.  Дзе каза хвастом,  Там жыта кустом.    **“На гары цыганы стаялі**”  Там, на гары цыганы стаялі, \*  Стаяла думала, цыганачка малада \*  Цыганачка малада.  Усе, цыгане пілі і гулялі, \*  Возера, возера ногі памарозіла,  А як хлопцы падыйшлі, ногі ўсталі і пайшлі,  Цыганачка малада.  Адзін цыган, не п’е, не гуляе,  Не забуду я раку, не забуду возера,  Не забуду я таго, каго зімой марозіла.  Цыганачка малада.  А, той цыган ў цыганачку укахаўся,  Мой мілёнак, ой, харош, хоць за пазуху палож.  Палажыла б у душу, ой баюсь, што задушу.  Цыганачка малада.  А,ў той цыганкі вышыты рукаўкі,  А, ў той цыганкі вышыты рукаўкі,  За цыгана выйду я,хоць ты злая маці ўбей.  Буду ездзіць па дзярэўні, весяліць усіх людзей  Цыганачка малада.  Там, на гары цыганы стаялі, \*  Стаяла, думала цыганачка малада \*  Цыганачка малада.  \* - *радок паўтараецца двойчы.*  **“На нова лета**”  На нова лета хай родзіць жыта!  Шчодры вечар, багаты вечар! – *паўтараецца двойчы пасля кожнага радка*  Жыта, пшаніца, усяка пашніца.  Дай табе, Божа, пане-гаспадару,  Піва вырыці, сынкоў жаніці,  Пасаг збіраці, дачок аддаваці.  Залезь на баляску,  Ды дастань каўбаску.  Стань на драбінку,  Дастань саланінку,  Кошычак маку да таго прысмаку. |
| Танцы:  а) назва, від;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка і адзенне (танцавальныя прылады, галаўныя ўборы, абутак);  ж) відэа- ці тэкставае апісанне прыкладваецца. | “Полька”, “Нарэчанька”, “Кракавяк” – танцавалі пасля выхаду мядзведзя да гаспадароў і калядоўшчыкі і гаспадары хаты. |
| Музыка:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) інструменты;  е) адзенне;  ж) відэа- ці аўдыёфіксацыя прыкладваецца. | Гурт калядоўшчыкаў складаўся і з музыкантаў – баяніста ці акардыяніста, барабаншчыка (бразгатушкі),якія ігралі, ходзячы ад хаты да хаты, падчас танцаў. |
| Гульні, забавы:  а) назва;  б) месца, час выканання;  в) выканаўцы (полаўзроставая катэгорыя);  г) музычнае суправаджэнне (у тым ліку танцы і песні);  д) атрыбутыка;  е) кароткае апісанне ходу гульні, забавы. | Гульня “Маша”: усе становяцца ў карагод, Маша – адна з удзельнікаў гурта, з завязанымі вачыма знаходзіцца ў карагодзе. Спяваюць: *“Маша, Маша, пацеха наша, ручкі злажы, на імя пакажы*”. Калі карагод астанаўлівае рух, Маша падыходзіць да каго-небудзь з карагода і называе яго імя, калі адгадала, таму гульцу завязваюць вочы і гульня працягваецца, а калі не – то Маша кожны раз пасля песні спрабуе адгадаць. |